Illum il-Kummissjoni u l-Organizzazzjoni għall-Kooperazzjoni u l-Iżvilupp Ekonomiċi (OECD) qed jippreżentaw rapport dwar inizjattiva li tnediet fl-2017 biex tgħin lil 12-il reġjun tal-UE u xi Stati Membri jiksbu tranżizzjoni industrijali u jżommu posthom f'ekonomija globalizzata. Tim ta' esperti tal-OECD u tal-Kummissjoni ħadmu mar-reġjuni u ż-żewġ Stati Membri biex jidentifikaw x'kien qed iżomm lura l-ħolqien tal-impjiegi u t-tkabbir f'dawn l-oqsma. L-għan kien li jissaħħu l-istrateġiji ta' żvilupp fit-tul tagħhom abbażi ta' oqsma fejn għandhom saħħa kompetittiva — l-assi ta' “speċjalizzazzjoni intelliġenti” tagħhom. Dawn l-istrateġiji jinkludu l-ġustizzja soċjali, il-modernizzazzjoni ekonomika u l-ambizzjonijiet tal-klima. Abbażi ta' din l-esperjenza, ir-rapport jippreżenta sett ta' għodod għall-awtoritajiet nazzjonali u reġjonali, li jipprovdu soluzzjonijiet konkreti biex jiġu indirizzati l-ostakli għat-tranżizzjoni industrijali f'ħames prijoritajiet ewlenin. Il-Kummissarju għall-Politika tal-Viċinat, in-Negozjati għat-Tkabbir u l-Politika Reġjonali, Johannes Hahn, qal: “Il-prosperità u l-benesseri fil-livell tal-UE jibdew fir-reġjuni tagħna. Għal sentejn sħaħ, it-timijiet ta' esperti tal-Kummissjoni u tal-OECD ħadmu id f'id ma' atturi nazzjonali u lokali biex jgħinuhom jħaddnu l-innovazzjoni, id-dekarbonizzazzjoni, id-diġitalizzazzjoni u biex jiżviluppaw il-ħiliet meħtieġa għall-impjiegi ta' għada. Dawn huma l-erba' punti kardinali ta' tranżizzjoni li se tagħti opportunità ġusta lil kulħadd.” Dawn huma l-ħames prijoritajiet ewlenin identifikati mill-Kummissjoni u eżempji ta' sfidi u reazzjonijiet ta' politika relatati ppreżentati fir-rapport: 1) It-tħejjija għall-impjiegi ta' għada Sfida: Nuqqas ta' ħaddiema b'ħiliet adatti għal setturi ekonomiċi emerġenti. Ir-reazzjonijiet ta' politika: l-antiċipazzjoni tal-ħtiġijiet ta' ħiliet għal tranżizzjoni industrijali; tissaħħaħ il-kapaċità tal-kumpaniji biex jindirizzaw il-ħtiġijiet tar-riżorsi umani tagħhom; Involviment tal-partijiet interessati lokali fl-ippjanar u t-tfassil ta' inizjattivi ta' ħiliet reġjonali. 2) It-twessigħ u t-tixrid tal-innovazzjoni Sfida: Nuqqas ta' kapaċità ta' innovazzjoni f'negozji żgħar u ta' daqs medju. Ir-reazzjonijiet ta' politika: Aċċellerazzjoni tat-trasformazzjoni diġitali; espansjoni tan-netwerks tal-innovazzjoni tan-negozju u gruppi ta' appoġġ; tisħiħ tar-rabtiet bejn il-qasam akkademiku u l-oqsma tan-negozju lokali. 3) Il-promozzjoni tal-intraprenditorija u l-involviment tas-settur privat Sfida: Aċċess limitat għall-ħiliet intraprenditorjali u n-netwerks għan-negozji l-ġodda u n-negozji li qed jespandu. Ir-reazzjonijiet ta' politika: appoġġ lill-imprendituri permezz ta' informazzjoni, taħriġ, ikkowċjar u mentoraġġ, tisħiħ tan-netwerks intraprenditorjali, żieda fil-parteċipazzjoni mill-SMEs u n-negozji ġodda fir-riċerka kollaborattiva. 4) Tranżizzjoni lejn ekonomija newtrali għall-klima Sfida: Ir-rikonċiljazzjoni tad-dimensjoni fit-tul ta' tranżizzjoni newtrali għall-klima mal-azzjoni ekonomika fuq perjodu ta' żmien qasir. Ir-reazzjonijiet ta' politika: trawwim ta' tranżizzjonijiet tal-enerġija lokali permezz ta' skemi ta' appoġġ finanzjarju; integrazzjoni tat-tranżizzjoni lejn ekonomija newtrali għall-klima fi strateġiji ta' żvilupp reġjonali akbar. 5) Promozzjoni ta' tkabbir inklużiv Sfida: Id-disparitajiet spazjali u r-rabtiet territorjali. Ir-reazzjonijiet ta' politika: tħeġġiġ tal-kooperazzjoni territorjali permezz ta' sħubijiet rurali-urbani; żgurar tal-konnettività diġitali u s-servizzi diġitali f'reġjuni remoti. Dan ir-rapport u r-rakkomandazzjonijiet tiegħu se jikkontribwixxu għat-tħejjija tal-programmi futuri tal-Politika ta' Koeżjoni għall-2021–2027 li taħthom huma disponibbli aktar minn EUR 90 biljun ta' finanzjament għar-riċerka, l-innovazzjoni, id-diġitalizzazzjoni u l-appoġġ għan-negozji żgħar u ta' daqs medju. Il-kuntest Il-globalizzazzjoni ġabet magħha benefiċċji enormi għall-ekonomiji inqas żviluppati tad-dinja u ħafna opportunitajiet għall-Ewropej; iżda filwaqt li l-benefiċċji huma mifruxin sew, l-ispejjeż spiss jiġġarrbu b'mod żbilanċjat. Ħafna reġjuni Ewropej qed jiffaċċjaw telf ta' impjiegi marbut mat-tnaqqis fl-industriji tradizzjonali. Sabiex tilqa' l-isfida tal-modernizzazzjoni ekonomika, jeħtieġ li l-Ewropa tagħti s-setgħa lir-reġjuni tagħha u tgħinhom joħolqu valur. Dan ifisser li jitħaddnu l-innovazzjoni, id-diġitalizzazzjoni, id-dekarbonizzazzjoni u l-iżvilupp tal-ħiliet tan-nies. F'Lulju 2017, il-Kummissjoni ppreżentat Komunikazzjoni “Insaħħu l-innovazzjoni fir-reġjuni tal-UE” u nediet żewġ inizjattivi: waħda dwar it-tranżizzjoni industrijali, li r-riżultati finali tagħha qed jiġu ppreżentati llum, u waħda dwar l-istabbiliment tas-sħubija interreġjonali għall-innovazzjoni . Ir-reġjuni parteċipanti u l-Istati Membri ġew magħżula biex jaħdmu fi sħubija ma' timijiet ta' esperti mill-Kummissjoni u l-OECD biex jagħtu spinta lill-kapaċità ta' innovazzjoni tagħhom, ineħħu l-ostakli għall-investiment, jgħammru lill-ħaddiema bil-ħiliet it-tajba u jħejju għall-bidla industrijali u soċjetali. Għal Aktar Informazzjoni Fuljett — Tranżizzjoni industrijali: l-ebda reġjun ma jibqa' lura: Stqarrija għall-istampa - Ir-reġjuni se jibbenefikaw minn sostenn ġdid tal-UE biex jibnu ekonomiji reżiljenti (Settembru 2017) Stqarrija għall-istampa — Il-Kummissjoni tagħti appoġġ ġdid biex tgħin lir-reġjuni fi tranżizzjoni industrijali jibnu ekonomiji reżiljenti u b'livell baxx ta' emissjonijiet tal-karbonju (Diċembru 2017) Stqarrija għall-istampa — Aktar appoġġ mill-Kummissjoni għar-reġjuni industrijali biex jinbnew ekonomiji reżiljenti u kompetittivi (Marzu 2018) Stqarrija għall-istampa — Il-Kummissjoni tippreżenta r-riżultati ta' inizjattiva li tappoġġa r-reġjuni fi tranżizzjoni industrijali (Mejju 2019) Il-paġna web tal-OECD dwar il-punti ewlenin tal-politika